עניינא דסדרא

ועניינא דיומא

פרשת השבוע ויומא דהילולא

בדרך אגדה ומוסר

**בעזרת הצור**

**תמים פעלו**

שנאמרו בס"ד על ידי המלמד

הרב דוד הניג שיחי'

שנות תשס"ז - תשע"ב

בת"ת כלל חסידי מודיעין עילית

**פרשת בהעלתך**

**אור המנורה**

פרשתינו פרשת 'בהעלותך'. שציוה ה' למשה שיאמר לאהרן "בהעלתך את הנרות אל מול פני המנורה יאירו שבעת הנרות".

פירוש בהעלותך= בהדליקך, וע"ז ב' פירושים א' שהכהן היה צריך להמתין עד שתהא השלהבת עולה. ועוד פירוש מצינו ע"ש המעלות אשר היו ע"י המנורה שעליה עומד הכהן ומדליק ומיטיב את הנרות. ולמה היו צריכין למעלות כדי שלא יהא צריך הכהן להרים את ידו מעל שם המפורש שהיה כתוב על הציץ ואלא להדלקה היה אפשר לקחת נר גדול ולהדליק באופן שלא יגביה את ידו מעל הציץ, אבל להיטיב לא היה יכול בלי מעלות.

(וכד תראה ברש"י תראה הלשון "שעליה הכהן עומד ומיטיב את הנרות").

וציוה ה' שכאשר ידליק אהרן את הנרות ידליקם באופן שכל ששת הנרות יאירו אל מול פני המנורה שהוא הנר האמצעי, והוא שה'נרות' = הכוסיות היו עם פיה אשר היתה מטה את הפתילה אל הנר האמצעי שהוא פני המנורה.

האמת שדיני הדלקת המנורה נשנו מקודם כבר פעמיים בתורה, בפר' תצוה ובפר' אמור. ולמה נשנה כאן עוד פעם? רש"י כאן בתחילת הפרשה שואל שאלה אחרת: מה טעם הסמיכות של ב' הפרשיות- למה נסמכה פר' מנורה לפר' הנשיאים? ומתרץ רש"י בשם המדרש כשראה אהרן חנוכת הנשיאים חלשה אז דעתו שלא היה עמהם בחנוכה, אמר לו הקב"ה, חייך, שלך גדולה משלהם שאתה מדליק ומיטיב את הנרות. נשאלת השאלה במה שלך גדולה משלהם?

אלא שיש הוספה במדרש ששלך גדולה משלהם מפני ש"שלך לעולם קיימת" וכפי פשוטו היינו שקרבנות הנשיאים היו פעם אחת אבל אתה מדליק את הנרות בכל יום. אבל ישנו משמעות מעבר לזה וכפי שפירש הרמב"ן: "כל זמן שביהמ"ק קיים הם נוהגים, אבל הנרות לעולם" ולכאו' קשה: וכי הנרות הם לא רק בזמן שביהמ"ק קיים? (ועוד קשה דא"כ למה לא נקט "קרבן תמיד" שהיה מקריב פעמיים בכל יום? ) אלא שהכוונה על נרות חנוכה שהיא זכר להדלקת המנורה בביהמ"ק. לפי הדברים האלו יוצא שכאשר יהודי הולך ומדליק את הנרות חנוכה הרי הוא ממשיך את ה"שלך גדולה משלהם", והיינו שיהודי פשוט שעומד לו בא' מימי החנוכה ומברך אקב"ו להדליק נר חנוכה, ומדליק את הנר הריהו דומה באותה שעה לאהרן ובניו. וצריך לומר כן, דאל"כ איך שייך לומר בזה 'שלך גדולה משלהם', והבן.

מובא במדרש ביאור על הענין של "שלך גדולה משלהם": עפ"י משל למלך שעשה משתה גדול וציוה לכל עבדיו שיכינו משהו למשתה, הביאו כל א' וא' את מה שהכין והיה הכל ערוך ברוב פאר והדר, כמה שעות לפני המשתה קיבל א' מהשרים המקורבים אל המלך הודעה על המסיבה, וכאשר בא וראה שכל העבדים הכינו הצטער מאוד למה לא היה לו חלק בהכנה... אמר לו המלך אתה תביא את ה'פנסין' את האור שיאיר למשך כל זמן המשתה, ונמצא ששלו גדולה משלהם שבלעדי האור אינם יכולים לעשות כלום. כך אמר ה' לאהרן שלך גדולה משלהם שאתה מדליק את הנרות.

שנינו בגמרא:

"מחוץ לפרוכת העדות יערוך אותו", וכי לאורה הוא צריך? והלא כל ארבעים שנה שהלכו בני ישראל במדבר לא הלכו אלא לאורו! אלא עדות היא לבאי עולם שהשכינה שורה בישראל! מאי עדות? אמר רב זו נר מערבי שנותן בה שמן כמדת חברותיה, וממנה היה מדליק ובה היה מסיים". ונבאר את דברי הגמרא היטב:

הגמרא שואלת, מדוע הוצרך הקב"ה לצוות על הצבת המנורה במשכן ובבית המקדש? כלום זקוק הקב"ה לאור אשר אנו נייצר עבורו? הלא בכל אותם ארבעים שנה בהן הלכו בני ישראל במדבר הם הלכו לאורו של הקב"ה, וכפי שמובא בחז"ל שאור זה שבמדבר היה אור פנימי אשר באמצעותו ניתן היה לראות אפילו מבעד לכלים סגורים וחתומים! אדם הביט בחבית וראה את אשר בתוכה! ואם כן בבית המקדש בודאי היה אור פנימי מעין זה אשר האיר את כל הבית כולו, ומדוע איפוא היה צורך באור נוסף -אור המנורה?

אכן על כך משיבה הגמרא ואומרת, כי בוודאי לא היה הקב"ה צריך את אורה של המנורה, וכפי שאנו מוצאים שהמנורה ניתנה מחוץ לקודש הקדשים אלא בקודש. והוא בכדי להראות שאין הקב"ה צריך לאורה. וכן מצינו בציווי ה' על בנין בית המקדש נאמר: "ויעש לבית חלוני שקופים אטומים" והיינו שדרך העולם היה כשהיו עושים חלונות, עושים אותם צרים מבחוץ ורחבים מבפנים כדי שיופץ האור לפנים שיאיר אור גדול, ואילו בביהמ"ק צוה הקב"ה לעשות הההיפך, רחבים מבחוץ וצרים מבפנים. והוא לרמוז אדרבה- שהאור נועד לצאת מבפנים כלפי חוץ להאיר לעולם.

וכל תכלית הציווי אודותיה לא נועד אלא לטובתם של ישראל על מנת שתהיה זו המנורה לעדות לכל באי עולם כי הקב"ה משרה את שכינתו בישראל!

וכיצד עדות זו מתוך המנורה? גם את זאת מסבירים לנו חז"ל, ומלמדים אותנו כי הנר המערבי שבמנורה הוא אשר היוה עדות אודות השראת השכינה, שכן היו נותנים בו שמן בדיוק באותה כמות כמו בשאר הנרות, ואף על פי כן הוא היה דולק ברציפות ובתמידות לעומת שאר הנרות אשר יהו דולקים רק במשך הלילה ונכבים בבוקר!

ואכן, הגמרא מוסיפה כי מהנר המערבי היו נוטלים את האש להדלקת כל הנרות המנורה, ורק לאחר שהיו מדליקים את כולם - היו מכבים אותו ומדליקים אותו שנית.

**מסע האמונה**

בפרשתנו מצינו עיקר ויסוד גדול ב'דור המדבר- דור דעה'. במושכל ראשון אפשר חלילה לטעות ולהסתכל על דור המדבר כחוטאים שכן הרבה מצינו שהאריכה התורה בחטאים. צדיקים ביארו כל זה שאינם כפשוטו והחטאים ממש היו רק בערב רב. אולם בפרשתינו מצינו את מסע האמונה של דור המדבר "זכרתי לך חסד נעורייך... לכתך אחרי במדבר בארץ לא זרועה". וכמבואר בפסוקים אריכות גדולה בענין המסע:

 [יח] על פי ה' יסעו בני ישראל ועל פי ה' יחנו כל ימי אשר ישכן הענן על המשכן יחנו [יט] ובהאריך הענן על המשכן ימים רבים ושמרו בני ישראל את משמרת ה' ולא יסעו [כ] ויש אשר יהיה הענן ימים מספר על המשכן על פי ה' יחנו ועל פי ה' יסעו [כא] ויש אשר יהיה הענן מערב עד בקר ונעלה הענן בבקר ונסעו או יומם ולילה ונעלה הענן ונסעו [כב] או ימים או חדש או ימים בהאריך הענן על המשכן לשכן עליו יחנו בני ישראל ולא יסעו ובהעלתו יסעו [כג] על פי ה' יחנו ועל פי ה' יסעו את משמרת ה' שמרו על פי ה' ביד משה.

וכפי שהרמב"ן מבאר את הפסוקים: כפי מה שכתוב בתורה- נסעו בנ"י כפי רצון ה' נעלה הענן נסעו, האריך הענן ונפרש חנו. נתאר לעצמנו מהו המשמעות של כל המסעות, כאשר מתכוננים למסע- עסוקים בפירוק אהל על כל תכולתו מיטות וכו' וכו' והעמסתם על העגלות... ובחניה הקמת כל זה מחדש. וכן היה הדבר בהמשכן וכליו פריקה וטעינה וכו'. ונתאר לעצמנו כאשר חנו באיזה מקום ובקושי הספיקו להקים את האהל ולנוח נעלה הענן ורצון ה' שימשיכו במסע, נסיון גדול בזה. וכן להיפך נמצאים במקום א' יותר משנה וכבר משעמם... כ"ז נסיונות מבחינת זמן: מדי קצת זמן, מדי הרבה זמן. וישנו גם נסיונות מבחינת מקום לפעמים המקום מקום מרעה עם עינות מים או שבעים תמרים כבאילים ולפעמים לא... אעפ"כ נסעו בנ"י עפ"י ה'. "על פי ה' יחנו ועל פי ה' יסעו".

וכפי שנעיין בסדר הפסוקים הרי הם מחולקים כן:

י"ט - כ' אע"פ שהיה סיבה מבחינת המקום עשו כרצון ה'. כ"א - כ"ב אע"פ שהיה סיבה מבחינת הזמן.

**ברוך ה' / בעזרת ה'**

אלא שצדיקים הוסיפו שמפסוק זה "על פי ה' יחנו ועל פי ה' יסעו" הוא הוראה להאדם לזכור בכל עת ובכל זמן "אוואו מען שטייט אוואו מען פארט, אלעס על פי ה'"- בעזרת ה', אם ירצה ה', ברוך ה'. וכפי שכתוב בשם השל"ה הק': שעל כל פעולה ופעולה שהאדם רוצה לעשות, יאמר אי"ה או בעז"ה והוסיף השל"ה שכדאי שירגיל עצמו לומר זאת בכוונה ומתוך התבוננות, ולא כמצוות אנשים מלומדה. עי"ז הוא מחדיר בעצמו ומשיב אל לבבו עיקרי האמונה ומביא על עצמו ברכה.

בספר אוצר המדרשים איתא: מעשה באדם עשיר שהיה נדיב לב ובעל צדקה, אך לבו לא היה שלם באמונה ובהשגחה פרטית. בלבבו סבר תמיד כי את כל עשרו בכוחו ובעוצם ידו רכש. פעם יצא לשוק על מנת לקנות שוורים. בדרך פגע בו אליהו הנביא שנראה כסוחר. שאלו אליהו: להיכן אתה הולך? אמר לו: לשוק אני הולך לקנות שוורים. אמר לו אליהו: אמור אי"ה או בעז"ה. השיב לו הסוחר: הרי זה תלוי רק ברצוני כי הרי הכסף נמצא בכיסי. השיבו אליהו: אם כך אתה אומר- לא תצליח.

ואכן כאשר המשיך הסוחר בדרכו נפל כיס המעות מאמתחתו בלי שהרגיש בכך. ראה אליהו את הכיס והניחו על סלע בלב יער במקום שאין בני אדם עוברים שם. הסוחר הגיע לשוק לאחר יגיעה רבה מצא שוורים מובחרים, וכאשר רצה לשלם עבורם הבחין שהמעות אבדו לו וחזר לביתו בפחי נפש.

אחר זמן מה נטל שוב מעות ויצא מביתו אל השוק לקנות שוורים. הפעם בא אליו אליהו בדמות זקן וחזר על שאלתו כבפעם הקודמת. כשראה שעדיין אינו אומר מה שלמדו, אמר לו שנית אמור אי"ה או בעז"ה. כיון שהסוחר לא שעה לדבריו גם בפעם הזאת הפיל עליו אליהו תרדמה. כשנרדם נטל אליהו ממנו את הכיס והניחו אצל הכיס הראשון במעבה היער. כאשר הקיץ משנתו וראה שהכסף נגנב הימנו, שב לביתו בצער רב.

בהתבוננו בשני המקרים שקרו לו, הגיע למסקנא כי בוודאי יד ה' בדבר והעונש הגיע לו מאחר שלא שמע לאליהו שלימדהו להאמין בהשגחת ה'. מיד קיבל על עצמו שמאותו יום ואילך יאמר אי"ה, בעז"ה, ברוך ה', על כל דבר שירצה לעשות או על כל דבר אשר הצליח בה.

כאשר יצא בפעם השלישית אל השוק נגלה אליו אליהו בדמות נער עני המבקש עבודה. שאלו אליהו: להיכן אתה הולך? אמר לו: אני הולך בעז"ה לקנות שוורים בשוק. ברכו אליהו בברכת הצלחה וביקשו שאם יזדקק לעזרה בהנהגת השוורים יקרא לו. אמר לו הסוחר: אך אם יעזור לי ה' ואצליח לקנות שוורים, אזי בעז"ה אשכור אותך לעזור לי. הצליח הסוחר בדרכו, ומצא שוורים מובחרים בזול ושכר את הנער להנהיגם. בדרכם הביתה ברחו לפתע השוורים לתוך היער רדף אחריהם הסוחר עד שלפתע נעצרו ליד סלע, ועליו מצא מונחים שני הכיסים שאבדו לו.

שמח הסוחר, והודה לה' והמשיך בדרכו עם הנער והשוורים. כאשר הגיע לביתו נעלם לפתע הנער. אז הבין הסוחר כי יד ההשגחה העליונה היתה בכל אשר אירע לו וקרא על עצמו את הפסוק "איש בער לא ידע וכסיל לא יבין את זאת".